શૅરબજારમાં વિદેશોથી પી-નોટ્સ (પાર્ટિસિપેટરી નોટ્સ) મારફત આવતું રોકાણ વાસ્તવમાં કોનું હોય છે એ આજ સુધી સ્પક્ટ થયું નથી. કેમ કે પી-નોટ્સ મારફત રોકાણ કરનારનાં નામો અહીં ડિક્લેર થતાં નથી. જેમણે પોતાનું નામ અહીં ગુપ્ત રાખવું હોય છે અથવા અન્ય કોઈક કારણસર જાહેર ન કરવું હોય તેઓ પી-નોટ્સ મારફત ભારતીય શૅરબજારમાં રોકાણ કરતા રહે છે. આ નોટ્સ પણ ફરતી રહેતી હોય છે. કહેવાય છે કે વિદેશથી આવતાં જણાતાં આ નાણાં પણ મૂળ તો કોઈ ભારતીયોનાં જ કાળાં નાણાં હોય છે. એમ પણ કહેવાય છે કે આપણા જ રાજકારણીઓ, ઉદ્યોગપતિ-બિઝનેસમૅનનાં નાણાં (કાળાં) અહીંથી બહાર જાય છે અને વાઇટ થવા માટે આ માર્ગે અહીં રોકાણ મારફત આવે છે અથવા બહાર ફરતાં રહે છે. સરકાર આ બાબતે વધુ પૂછવાની હિંમત કરી શકતી નથી, કારણ કે શૅરબજારમાં આવાં નાણાં સામે સવાલ ઉઠાવી સરકાર બજારના ટ્રેન્ડને મુશ્કેલીમાં મૂકવા માગતી નથી. જોકે આ માર્ગે અમુક નાણાં જેન્યુઇન પણ હોઈ શકે છે.